पुलिस ने देखा तो पीछा कर रुकवाया; बिहार के सांसद की कार, आरोपी गिरफ्तार
Delhi Ashram Chowk Road Accident - मैं ड्राइवर का काम करता हूं, मैं एक यात्री को छोड़ कर लौट रहा था। जब मैं आश्रम के पास पहुंचा तो एक कार ने मेरी कार को तीन बार छुआ, फिर मैं अपनी कार से निकल कर उनकी कार के सामने खड़ा हो गया।
दिल्ली में रविवार को एक ड्राइवर अपनी कार की बोनट पर एक शख्स को लिए 2-3 किलोमीटर तक गाड़ी दौड़ाता रहा। गनीमत रही कि PCR ने शख्स को देख लिया और कार का पीछा कर गाड़ी रुकवाई। पुलिस के मुताबिक, कार बिहार के एक सांसद की है और आरोपी ड्राइवर को गिरफ्तार कर लिया गया है।
पुलिस ने बताया कि कार बीती रात करीब 11 बजे आश्रम चौक से निजामुद्दीन दरगाह की ओर आ रही थी। कार के बोनट पर एक शख्स लटका हुआ था। लापरवाही से तेज वाहन चलाने और जान जोखिम में डालने से संबंधित धाराओं में सनलाइट कॉलोनी थाने में FIR दर्ज कर आरोपी को गिरफ्तार कर लिया गया है। गाड़ी रवींद्र सिंह नामक व्यक्ति के नाम पर रजिस्टर्ड है।
आरोपी और पीड़ित ने क्या कहा...
पीड़ित ने कहा- मेरी कार में 3 बार टक्कर मारी, सामने गया तो गाड़ी चला दी
पीड़ित चेतन ने कहा- मैं ड्राइवर का काम करता हूं, मैं एक पैसेंजर को छोड़ कर लौट रहा था। जब मैं आश्रम के पास पहुंचा तो एक कार ने मेरी कार को तीन बार टक्कर मारी। फिर मैं अपनी कार से निकल कर उसकी कार के सामने खड़ा हो गया। आरोपी चालक रामचंद नशे में था। जिसके चलते वह गाड़ी नहीं रोक रहा था।
वह कार चलाने लगा। मैं बोनट पर लटक गया। वह मुझे बोनट पर लटका कर निजामुद्दीन तक चलाता रहा। मैं उसे रुकने के लिए कहता रहा, लेकिन वह नहीं रुका। रास्ते में मैंने एक PCR खड़ी देखी। उन्होंने कार रोकने तक हमारा पीछा किया और मेरी जान बचाई।
आरोपी ने कहा- मैंने उसकी कार में टक्कर नहीं मारी, वो बोनट पर चढ़ गया था
आरोपी रामचंद कुमार ने बताया कि मेरी कार उनकी कार को हिट नहीं की थी, मैं गाड़ी चला रहा था तभी वो जानबूझकर मेरी कार के बोनट पर चढ़ गए। मैंने उनसे नीचे उतरने को कहा लेकिन उन्होंने नहीं सुना। मैंने फिर अपनी कार रोका और उनसे कहा कि आप ये क्या कर रहा हो?
ड्राइवर के खिलाफ रैश ड्राइविंग का केस दर्ज
कार के नंबर से पता चला है कि ये कार बिहार के नवादा से LJP सांसद चंदन सिंह की है। हालांकि पुलिस अधिकारियों ने कहा कि घटना के वक्त सिर्फ ड्राइवर अकेला था और वह गाड़ी चला रहा था और सांसद घटना के समय मौजूद नहीं थे। अधिकारियों ने कहा कि रैश ड्राइविंग के लिए ड्राइवर के खिलाफ मामला दर्ज कर उसे अरेस्ट कर लिया गया है। सांसद चंदन सिंह कल शाम ही दिल्ली से पटना लौटे हैं। घटना को लेकर उन्होंने कहा कि पुलिस उचित कार्रवाई करे।
ये खबरें भी पढ़ें...
पुणे में कोयता-गैंग का मेडिकल स्टोर पर हमला:चाकू लेकर दुकान में घुसे, स्टॉफ को पीटा; महाराष्ट्र में 4 महीने में ऐसी 100 घटनाएं
महाराष्ट्र के पुणे-पिंपरी शहरों में कोयता गैंग पिछले कुछ दिनों काफी एक्टिव है। शनिवार को पिंपरी शहर में गैंग ने एक मेडिकल स्टोर में घुसकर कर्मचारियों पर हमला कर दिया था। उन्होंने मेडिकल स्टोर में तोड़फोड़ भी की। इस घटना का वीडियो भी सोशल मीडिया पर वायरल हो रहा है। पढ़ें पूरी खबर..